CELEX: 62011TN0526
Language: sk
Date: 2011-10-03 00:00:00
Title: Vec T-526/11: Žaloba podaná 3. októbra 2011 — Igcar Chemicals/ECHA

26.11.2011   
            
            
               SK
            
            
               Úradný vestník Európskej únie
            
            
               C 347/41
            
         Žaloba podaná 3. októbra 2011 — Igcar Chemicals/ECHA
   (Vec T-526/11)
   2011/C 347/74
   Jazyk konania: španielčina
   
      Účastníci konania
   
   
      Žalobkyňa: Igcar Chemicals, SL (Rubí, Španielsko) (v zastúpení: L. Fernández Vaissieres, advokátka)
   
      Žalovaná: Európska chemická agentúra (ECHA)
   
      Návrhy
   
   Žalobkyňa navrhuje, aby Všeobecný súd:
   
               —
            
            
               určil, že žaloba je prípustná a opodstatnená,
            
         
               —
            
            
               čiastočne zrušil napadnuté rozhodnutie v rozsahu, v ktorom sa týka vystavenia faktúry za administratívne poplatky a zrušil uvedenú faktúru,
            
         
               —
            
            
               zaviazal ECHA na náhradu trov konania.
            
         
      Dôvody a hlavné tvrdenia
   
   Predmetná žaloba smeruje proti rozhodnutiu Európskej chemickej agentúry (ďalej len „ECHA“) č. SME (2011) 0572 z 3. augusta 2011 a následne žiada zrušiť faktúru za administratívne poplatky (faktúra č. 10028302 z 5. augusta 2011).
   V tejto súvislosti sa poukazuje na skutočnosť, že žalobkyňa v relevantnom okamihu predbežne zaregistrovala rozličné látky, ktoré mala v úmysle prihlásiť. Pred týmto prihlásením bol jej podnik nesprávne zaregistrovaný ako malý podnik.
   V júni 2011 v súlade s článkom 13 ods. 3 nariadenia Komisie (ES) č. 340/2008 zo 16. apríla 2008 o poplatkoch Európskej chemickej agentúre podľa nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) (ďalej len „Nariadenie o poplatkoch“) Agentúra vyzvala žalobkyňu, aby preukázala, že bola oprávnená znížiť registračný poplatok, ktorý jej bol uložený. Žalobkyňa odpovedala v tom zmysle, že svojou veľkosťou zodpovedá strednému podniku, pričom táto skutočnosť bola dobrovoľne opravená v systéme REACH-IT pred prijatím uvedenej žiadosti Agentúrou.
   Na podporu svojej žaloby, žalobkyňa uvádza päť žalobných dôvodov.
   
               1.
            
            
               Prvý žalobný dôvod poukazuje na to, že Európska komisia nebola príslušná delegovať ukladanie administratívnych poplatkov na ECHA a jej správne rada nebola príslušná prijať rozhodnutie MB/29/2010 z 12. novembra 2010 („on the classification of charges for which services are levied“).
               
                           —
                        
                        
                           Žalobkyňa v tomto smere uvádza, že tým, že článok 13 ods. 4 Nariadenia o poplatkoch stanovuje, že ECHA bude vyžadovať administratívny poplatok odlišný od registračného poplatku, pričom iba tento poplatok povoľujú zakladateľské predpisy ECHA, Komisia ide nad rámec týchto predpisov, a v tomto smere článok 114 ZFEÚ nepostačuje na založenie príslušnosti Komisie alebo ECHA.
                        
                     
         
               2.
            
            
               Druhý žalobný dôvod založený na nedovolenom delegovaní právomoci obsiahnutej v článku 13 ods. 4 Nariadenia o poplatkoch.
               
                           —
                        
                        
                           Žalobkyňa v tomto smere tvrdí, že uvedené ustanovenie ponecháva ECHA pri stanovení administratívneho poplatku voľnú úvahu bez toho, aby definovalo ciele, obsah, dosah a trvanie, pričom článok 2 rozhodnutia MB/29/2010 a najmä tabuľka 1 jeho prílohy sú v rozpore s právom.
                        
                     
         
               3.
            
            
               Tretí žalobný dôvod založený na sankčnej povahe rozhodnutia MB/29/2010.
               
                           —
                        
                        
                           Žalobkyňa v tejto súvislosti uvádza, že je síce pravda, že podľa článku 74 ods. 1 základného nariadenia o ECHA je Agentúra oprávnená vyberať poplatky za poskytované služby a podľa článku 74 ods. 3 tohto ustanovenia sú poplatky a iné zdroje príjmov Agentúry stanovované tak, aby postačovali na krytie nákladov na poskytované služby. Administratívny poplatok v pevnej výške 14 500 eur však nemožno odôvodniť overovaním zo strany ECHA, keďže uvedená suma je zjavne neprimeraná vo vzťahu k poskytovaným službám. Na druhej strane uvedené administratívne poplatky majú v skutočnosti sankčný charakter.
                        
                     
         
               4.
            
            
               Štvrtý žalobný dôvod založený na porušení zásady právnej istoty.
               
                           —
                        
                        
                           Žalobkyňa v tomto smere tvrdí, že systém REACH-IT neponúka podnikom dostatočné informácie potrebné na rozpoznanie sankcií, ktorým môžu čeliť v súvislosti s povinnosťou overovania ich veľkosti. Na druhej strane Agentúra nezohľadnilo chýbajúci úmysel žalobkyne, ako ani dobrovoľnú opravu chyby, ktorej sa dopustila.
                        
                     
         
               5.
            
            
               Piaty žalobný dôvod je založený na porušení zásady proporcionality pri stanovovaní predmetných administratívnych poplatkov.